CELEX: 32021D1361
Language: da
Date: 2021-06-30 00:00:00
Title: Kommissionens afgørelse (EU) 2021/1361 af 30. juni 2021 om bemyndigelse af Grækenland til at forlænge en periode, som er fastsat i artikel 10 i Europa-Parlamentets og Rådets forordning (EU) 2021/267 (meddelt under nummer C(2021) 4650) (Kun den engelske udgave er autentisk)

16.8.2021   
               
               
                  DA
               
               
                  Den Europæiske Unions Tidende
               
               
                  L 293/17
               
            
         KOMMISSIONENS AFGØRELSE (EU) 2021/1361
         af 30. juni 2021
         om bemyndigelse af Grækenland til at forlænge en periode, som er fastsat i artikel 10 i Europa-Parlamentets og Rådets forordning (EU) 2021/267
         
            
               (meddelt under nummer C(2021) 4650)
            
         
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2021/267 af 16. februar 2021 om særlige og midlertidige foranstaltninger i lyset af covid-19-krisens vedholdenhed vedrørende fornyelse eller forlængelse af visse certifikater, licenser og godkendelser eller tilladelser, udsættelse af visse periodiske kontroller og efteruddannelser inden for visse områder af transportlovgivningen samt forlængelse af visse perioder, som omhandles i forordning (EU) 2020/698 (1), særlig artikel 10, stk. 4, og
         ud fra følgende betragtninger:
         
                     (1)
                  
                  
                     I artikel 10, stk. 1, i forordning (EU) 2021/267 forlænges fristerne for fornyelse af sikkerhedscertifikater, jf. artikel 10, stk. 5, i direktiv 2004/49/EF (2), der ellers ville være udløbet eller ellers udløber mellem den 1. september 2020 og den 30. juni 2021.
                  
               
                     (2)
                  
                  
                     Ved brev af 26. maj 2021 indgav Grækenland en begrundet anmodning om tilladelse til at forlænge den periode mellem den 1. september 2020 og den 30. juni 2021, der er fastsat i artikel 10, stk. 1, i forordning (EU) 2021/267, med en måned. Grækenland fremlagde yderligere oplysninger til støtte for anmodningen den 8. og den 17. juni 2021.
                  
               
                     (3)
                  
                  
                     Ifølge oplysningerne fra Grækenland vil det efter al sandsynlighed stadig ikke være praktisk muligt at forny de sikkerhedscertifikater, der er omhandlet i artikel 10, stk. 5, i direktiv 2004/49/EF, efter den 30. juni 2021 grundet de foranstaltninger, landet har truffet for at forebygge eller begrænse spredningen af covid-19.
                  
               
                     (4)
                  
                  
                     Blandt disse foranstaltninger indførte Grækenland den 7. november 2020 obligatorisk telearbejde på mindst 50 % af personalet, foranstaltninger til beskyttelse af sårbare grupper og pligt til at isolere personer, der var sygdomsramte eller havde haft kontakt med bekræftede covid-19-tilfælde.
                  
               
                     (5)
                  
                  
                     Ifølge Grækenland har disse foranstaltninger givet anledning til adskillige vanskeligheder og forsinkelser, navnlig for det kompetente sikkerhedscertificeringsorgan i Grækenland, hvis opgaver varetages af den regulerende myndighed for jernbaner (»RAS«). Denne administrative myndighed, som ifølge Grækenland allerede var underbemandet på grund af ansættelsesforanstaltninger, blev i betydelig grad belastet af de nationale foranstaltninger vedrørende obligatorisk telearbejde, som havde til følge, at personalets adgang til relevante administrative dossierer blev begrænset, og at varigheden af administrative undersøgelser af relevante sager blev forlænget.
                  
               
                     (6)
                  
                  
                     For at kunne forny et EU-sikkerhedscertifikat er det desuden nødvendigt, at sikkerhedscertificeringsorganet gennemfører procedurer som f.eks. inspektioner på stedet for at sikre effektiviteten af de procedurer, som jernbanevirksomheden foreslår, og at de ændringer, der foreslås for disse jernbanevirksomheder, vurderes. Ovennævnte foranstaltninger, der skal begrænse spredningen af covid-19, gør det vanskeligt at gennemføre disse inspektioner på stedet.
                  
               
                     (7)
                  
                  
                     Desuden blev en anmodning om fornyelse af et specifikt sikkerhedscertifikat indgivet kort før udløbsdatoen og er i øjeblikket er ved at blive analyseret af sikkerhedscertificeringsorganet. Selv om det kompetente certificeringsorgan har gjort alt for at opfylde sine forpligtelser inden for de gældende frister, er det ifølge Grækenland ikke muligt for denne myndighed at gennemføre de nødvendige procedurer for fornyelse af sikkerhedscertifikatet inden dets udløbsdato under hensyntagen til ovennævnte vanskeligheder som følge af de foranstaltninger, der er vedtaget for at begrænse spredningen af covid-19.
                  
               
                     (8)
                  
                  
                     Den ønskede forlængelse på en måned er begrænset til, hvad der er nødvendigt for, at sikkerhedscertificeringsorganet kan opfylde de administrative formaliteter, der er nødvendige for at forny det pågældende sikkerhedscertifikat.
                  
               
                     (9)
                  
                  
                     Ifølge de oplysninger, som Grækenland har fremlagt, viser de seneste sikkerhedsrapporter fra den jernbanevirksomhed, der har ansøgt om fornyelse af det nævnte sikkerhedscertifikat, at der ikke er registreret nogen hændelser for den del af jernbaneinfrastrukturen, hvor denne virksomhed drives, bortset fra et selvmordsforsøg, der fandt sted i 2019. Desuden har sikkerhedscertificeringsorganet ikke observeret nogen risikoproblemer eller tilfælde af manglende overholdelse i forbindelse med de inspektioner og kontrolaktiviteter, der er udført, siden sikkerhedscertifikatet blev udstedt. Af disse grunde og i betragtning af, at den forlængelse, som Grækenland anmoder om, af perioden mellem den 1. september 2020 og den 30. juni 2021, jf. artikel 10, stk. 1, i forordning (EU) 2021/267, kun er på én måned, bør forlængelsen ikke medføre uforholdsmæssigt store risici med hensyn til transportsikkerheden.
                  
               
                     (10)
                  
                  
                     Grækenland bør derfor gives tilladelse til at forlænge den periode mellem den 1. september 2020 og den 30. juni 2021, der er fastsat i artikel 10, stk. 1, i forordning (EU) 2021/267, med en måned.
                  
               
                     (11)
                  
                  
                     Grækenland har accepteret, at denne afgørelse vedtages og meddeles på engelsk —
                  
               VEDTAGET DENNE AFGØRELSE:
         
            Artikel 1
            Grækenland gives tilladelse til at forlænge den periode mellem den 1. september 2020 og den 30. juni 2021, der er fastsat i artikel 10, stk. 1, i forordning (EU) 2021/267, med en måned.
         
         
            Artikel 2
            Denne afgørelse er rettet til Den Hellenske Republik.
         
         
            Udfærdiget i Bruxelles, den 30. juni 2021.
            
               
                  På Kommissionens vegne
               
               Adina-Ioana VĂLEAN
               
                  Medlem af Kommissionen
               
            
         
         
            (1)  EUT L 60 af 22.2.2021, s. 1.
         
            (2)  Europa-Parlamentets og Rådets direktiv 2004/49/EF af 29. april 2004 om jernbanesikkerhed i EU og om ændring af Rådets direktiv 95/18/EF om udstedelse af licenser til jernbanevirksomheder og direktiv 2001/14/EF om tildeling af jernbaneinfrastrukturkapacitet og opkrævning af afgifter for brug af jernbaneinfrastruktur samt sikkerhedscertificering (»jernbanesikkerhedsdirektivet«) (EUT L 164 af 30.4.2004, s. 44).